Carina Christensen (KF), 2004-12-16:
Som udgangspunkt kan vi sige, at vi ligesom de andre partier, der har været oppe, selvfølgelig er et hundrede procent enige i, at der er behov for at skærpe sikkerheden omkring fyrværkeri, både efter den ulykke, der har været i Kolding, og også på grund af den generelle udvikling gennem de sidste 10 år i antallet af de ulykker, der har været for almindelige mennesker.
Ser vi tilbage på nytårsaften sidste år, var der tre personer, der døde efter at have omgået fyrværkeri.
Så det er selvfølgelig noget, vi tager meget alvorligt, og vi ønsker, at der skal ske en styrket indsats på det her område.
Det, vi synes er meget vigtigt, er, at vi ikke kaster os ud i nogen hovsaløsning eller noget panikforslag.
Jeg synes, at det er lidt af et panikforslag, der er kommet her fra Dansk Folkeparti.
Det, vi er meget glade for, er, at regeringen nu har nedsat et udvalg, der skal kulegrave hele lovgivningen inden for fyrværkeriområdet, og allerede til marts, altså om 3 måneder, vil de komme med nogle anbefalinger til os af, hvordan vi skal lave reglerne for fremstilling af fyrværkeri, for salg og opbevaring af fyrværkeri og også for, hvordan man som ganske almindelig forbruger skal omgås fyrværkeri.
Så har jeg lagt mærke til, at hr. Christian H. Hansen har kritiseret de andre ordførere for ikke at have en holdning til de her meget specifikke forslag, der er kommet fra Dansk Folkeparti.
Jeg vil da gerne sige, hvad vores holdning er.
Det første forslag går på, om vi vil være med til at indskrænke perioden for detailsalg af fyrværkeri til private i perioden fra den 23. december til den 31. december.
Det er vi betænkelige ved.
Jeg vil ikke afvise, at vi gerne vil være med til at se på, om man skal indskrænke perioderne for, hvornår detailhandelen må sælge det.
Det, vi i hvert fald ikke ønsker, er, at vi gør det ulovligt for de danske detailhandlere at sælge fyrværkeri, og at vi dermed åbner op for, at folk begynder at importere illegalt fyrværkeri, som formentlig er meget mere farligt end det lovlige fyrværkeri, som man kan købe i den danske detailhandel i dag, for så tror vi nemlig, at vi vil få mange flere ulykker, mange flere tilskadekomster og dødsfald, end vi ser i dag.
Det er vi i hvert fald ikke interesserede i.
Så vi er betænkelige ved at fratage detailhandelen den her mulighed, for vi synes faktisk, at de gør det ganske godt.
Det kan godt være, at der skal nogle nye regler til, men lad os se, om ikke detailhandelen kan håndtere det her salg af lovligt fyrværkeri.
Vi ønsker heller ikke, at der lige pludselig kommer en hel masse hjemmelavet fyrværkeri, hvor folk også kommer til skade, hvis de bruger det.
Så foreslås det, at perioden for, hvornår man må affyre kategori 1- og kategori 2-fyrværkerier skal indskrænkes til perioden fra den 23. december til den 1. januar kl. 6.00.
Vi ønsker ikke at leve i et forbudssamfund.
Hvis der er et brudepar, der skal giftes den 10. juli, og de gerne vil slutte deres bryllupsfest af med et festfyrværkeri ude i haven, så synes vi rent faktisk, at de skal have lov til det.
Men det synes Dansk Folkeparti åbenbart ikke, så der er vi ikke enige.
Jamen hvis det kan lade sig gøre rent teknisk, og uden at det sjove ved fyrværkeriet går helt væk, kan vi da godt se positivt på det, hvis det rent teknisk kan lade sig gøre, men det har vi ikke meget forstand på.
Det skal vi nok også have de her eksperter til at udtale sig om.
På den baggrund kan vi altså ikke støtte det her forslag, men vi afventer selvfølgelig de her fortsatte gode tiltag fra regeringen.